Ĉirkaŭ la fino de aprilo mi aĉetis du francajn lernolibrojn, Short Stories in French for Beginners (E-e: Mallongaj rakontoj en la franca por komencantoj) de Teach Yourself (E-e: Instruu vin mem) kaj Practice Makes Perfect Complete French Grammar (E-e: Ekzercado faras onin perfekta, plena franca gramatiko).

Ambaŭ libroj estas por lernantoj je la nivelo de KER A2-B1, kio estas perfekta por mi. Leginte ĉirkaŭ 15% el ili, mi pensas ke ili ja estas je mia nivelo de la franca.

La unua lernolibro enhavas ok mallongajn rakontojn. Ĉiu rakonto havas resumon kaj vortareton de kelkaj vortoj kaj frazoj en la rakonto. Mi povas kompreni la rakonton sed mi devas ja klopodi. Ĝi helpas al mi lerni ne nur kelkajn novajn vortojn sed ankaŭ la strukturon de frazoj.

Ankaŭ ĝia metodo por legi rakontojn estas bona. Unue, oni legas la rakonton ĝis la fino, senhalte. Oni ne serĉas difinojn de nekonataj vortoj. Due, oni legas la resumon de la rakonto por vidi ĉu oni komprenis ĝin. Trie, oni relegas la rakonton, kontrolante vortojn ankoraŭ nekonatajn.

Tio estas bona metodo ĉar ĝi kuraĝigas min lerni la vortojn per kunteksto, kio estas pli ebla ol ofte pensata. Se mi ekzercas min al tio, mi povas uzi tiun lertaĵon kiam mi legas aliajn rakontojn kaj artikolojn en la franca.

La gramatika lernolibro estas simpla sed ĝi havas multajn ekzemplojn kaj ekzercojn por helpi min kaj lerni kaj uzi la lingvon. Mi legis la du unuajn ĉapitrojn kaj faris kelkajn el la ekzercoj. Kompreneble ĝi klarigos al mi punktojn pri la gramatiko, sed mi pensas ke la ĉefa valoro troviĝos en la ekzercoj ĉar mi ne skribas multe.

Ofta plendo pri gramatikaj lernolibroj estas, ke ili estas tro enuigaj. Mi pensas ke mi komprenas tion, sed ili ne enuigas min. Mi neniam havis problemojn farante tiajn ekzercojn en la lernejo. Mi ĝuis la lernejon. Iel, la sperto amuzis min, ĉar ĝi memorigas min pri la lernejo.

Ĝis nun, mi ne lernis tiom pri la gramatiko de la franca per la libro. La du unuaj ĉapitroj temis pri la oftaj konjugacioj de verboj, kiujn mi lernis en gimnazio kaj ja memoras. Tamen, mi lernis kelkajn novajn vortojn kaj la libro igis min skribi en la franca, kio estis la ĉefa celo kiam mi aĉetis ĝin.

Entute, mi ŝatas la du librojn. Espereble ili helpos al mi lerni pli pri la franca kaj bone ekzercos min al tiu lingvo.